Nasilje na Kosovu (25/3/04) - 2004-03-25
Došao je trenutak da stanovnici Kosova dobro razmisle o tome kakvu budućnost žele
Na Kosovu je nedavno izbilo ozbiljno nasilje. Oko 28 ljudi je ubijeno, a više od šest stotina ih je ranjeno. Stotine srpskih kuća i deseci crkava su uništeni. U Srbiji, nasilni prosvjednici zapalili su dvije džamije, prije nego što je policija ponovno uspostavila red i mir. Do sukoba, najgorih od 1999, došlo je nakon što je u Čaglavici 14. ožujka ubijen jedan srpski mladić, te nakon što su se dan kasnije tri albanska dječaka utopila u rijeci u Mitrovici. Nakon toga počele su kružiti glasine da su srbi natjerali dječake u rijeku. Misija Ujedinjenih naroda na Kosovu istražuje ovaj slučaj. Zamjenik glasnogovornika američkog Državnog tajništva Adam Ereli pozvao je političke čelnike na Kosovu da pozovu svoje birače da se suzdrže od nasilja. "Sve strane," rekao je, "imaju odgovornost zaustaviti korištenje nasilja kao sredstva za rješavanje političkih sporova." K-FOR, odnosno, međunarodne snage predvođene NATO savezom zadužene za održavanje sigurnosti na Kosovu, od izbijanja nasilja rade na stabiliziranju situacije u pokrajini. Oko tri tisuće vojnika iz Sjedinjenih Država i drugih zemalja NATO saveza pridružilo se kontingentu od gotovo 18 tisuća vojnika koji se već nalaze na Kosovu, kako bi se nasilje suzbilo. U proteklih nekoliko dana, dužnosnici u Prištini i Beogradu pozvali su javnost da se vrati miru. U tijeku je istraga da bi se uhitili odgovorni za nasilje. Nekoliko ljudi je već uhićeno. Čelnici kosovskih Albanaca obećali su da će pomoći u obnovi objekata oštećenih u valu nasilja. Mursel Ibrahimi iz gradske skupštine u Mitrovici, rekao je: "Budućnost Kosova pripada onima koji opraštaju, a ne onima koji mrze". Došao je trenutak da stanovnici Kosova dobro razmisle o tome kakvu budućnost žele – budućnost punu mržnje i nasilja, ili budućnost koja prihvaća moderne europske standarde i vodi integraciji u ostatak Europe.